Bertel Haarder vil ikke svare på, om kronprins Frederik burde have udtalt sig anderledes, men han erkender at have talt med ham om sagen.

Kronprins Frederik er ude af trit med den danske regering og tager stilling til fordel for Rusland, Putin og doping, når han bakker om IOC's beslutning om ikke at udelukke alle russiske atleter fra det igangværende OL.

Så krads lyder kritikken fra flere sider, efter den danske tronarving og medlem af den Internationale Olympiske Komité (IOC) tidligere på ugen over for B.T. bakkede op om den omdiskuterede beslutning.

På trods af et krav fra blandt andre Det Internationale Antidopingagentur og Dansk Idrætsforbund om kollektiv udelukkelse på grund af beskyldninger om statsorganiseret doping, valgte IOC i slutningen af juli at sende beslutningen videre til de enkelte specialforbund.

FAKTA: Hvorfor skal Kongehuset forholde sig politisk neutralt? - Det nuværende danske monarki er ifølge Grundloven konstitutionelt. Et konstitutionelt monarki er et demokratisk regeringssystem, hvor statsoverhovedet er en monark. - Monarken er derfor magthaver af navn, men ikke regerer landet i praksis. Monarken kan altså ikke på egen hånd udføre politiske handlinger. Stadfæstelsen og dermed ikrafttrædelsen af de vedtagne love sker i Statsrådet, som består af ministrene under ledelse af dronningen. - Det er i den forbindelse vigtigt at pointere, at monarken skal forholde sig neutral i forhold til partipolitik. Kilde: Faktalink.dk

- En kæmpe brøler

Den afgørelse er regeringen lodret uenig i. Kulturminister Bertel Haarder (V) mener, at de russiske atleter burde have været kollektivt udelukket. Og dermed har kronprins Frederik ifølge idrætsprofessor Hans Bonde udtalt sig om noget, han ikke burde.

- Jeg mener, det er en kæmpe brøler på flere leder, siger Hans Bonde til TV 2.

Ved at fremhæve, at et britisk IOC-medlem har taget afstand fra beslutningen, siger Hans Bonde, at kronprinsen i hvert fald ikke havde behøvet at udtrykke støtte til den.

Derudover mener idrætsprofessoren, at kronprins Frederik ved yderligere også at begrunde rationalet i IOC’s beslutning laver en endnu en fejl.

- Det havde han ikke behøvet at gøre, for det er politisk. Og det udstiller jo også, at han selv går ind for det, siger Hans Bonde.

Det vil jeg ikke udtale mig om, for jeg er selv et loyalt menneske og sidder i en regering, der beslutter mange ting, som jeg ikke altid er helt med på. Kulturminister Bertel Haarder (V) på spørgsmålet, om Kronprins Frederik burde have udtalt sig anderledes.

- Banditter i habitter

Hos Enhedslisten kalder idrætsordfører Søren Søndergaard det for ”stærkt problematisk”, at kronprinsen aktivt går ind og blåstempler IOC’s beslutning, som han mener er politisk.

- Han tager stilling for russerne, for Putin og for doping. Og det synes jeg simpelthen er et kæmpemæssigt problem. Oven i købet når det så er i modsætning til den danske regering.

Søren Søndergaard kalder det for naivt at tro, at sport og politik kan adskilles. Derfor mener han ikke, at kronprins Frederik kan sidde i IOC samtidigt med, at han er en del af kongehuset.

Samme holdning har Trine Villemann, der er forfatter, debattør og kendt kritiker af kongehuset. Hun mener, at kronprins Frederik har ”jokket i spinaten".

- Det går simpelthen ikke. Han underminerer det danske monarki, når han bevæger sig i en organisation, der er så korrupt og politisk som IOC. IOC er simpelthen en flok banditter i habitter, og der har den danske kronprins ingen grund til at være.

Trine Villemann opfordrer statsminister Lars Løkke Rasmussen til at tage en snak med kronprinsen for at forhindre ham i at søge om den forlængelse af sit IOC-medlemskab, som han ellers ønsker.

Haarder har allerede talt med kronprinsen om sagen

TV 2 har torsdag aften spurgt kulturminister Bertel Haarder, hvad han synes om, at regeringen og kronprins Frederik ikke har samme linje i sagen.

- Jeg tænker på fremtiden. Jeg kan jo ikke lave om på det, IOC har besluttet, og det kan kronprinsen og Poul Erik Høyer (Danmarks andet IOC-medlem, red.) heller ikke, siger Bertel Haarder til TV 2 og understreger, at han ikke vil bebrejde, at de to danske IOC-medlemmer er loyale over for beslutningen.

Men kronprinsen kan vel godt være aktiv i forhold til beslutningen og gå ind og tage afstand fra den, hvis han er uenig?

- Det kan han, men jeg kan jo ikke tale på hans vegne.

Havde du ønsket, han havde udtrykt sig anderledes?

- Det vil jeg ikke udtale mig om, for jeg er selv et loyalt menneske og sidder i en regering, der beslutter mange ting, som jeg ikke altid er helt med på, men jeg er loyal over for det, der er enighed om.

Har du talt med kronprinsen om det her?

- Ja, det har jeg. Og der sagde jeg det samme.